पाएं अपने शहर की ताज़ा ख़बरें और फ्री ई-पेपरडाउनलोड करें
रांची। बैंकिंग लोकपाल के आदेश के बावजूद बैंकों ने अपना ढर्रा नहीं बदला। कई शाखाओं का हाल ये है कि कहीं शिकायत पेटी गायब है, तो कहीं शिकायत पुस्तिका लापता है। जबकि बैंकिंग लोकपाल पैट्रिक बारला ने 17 मई को रांची में एक कार्यक्रम के दौरान साफ कहा था कि हर बैंक शाखा में शिकायत पेटी या शिकायत पुस्तिका रखी जाए। आदेश के उलट जिन शाखाओं में शिकायत पेटी है, वहां या तो उसका ताला ही कभी नहीं खुलता या फिर उसका उपयोग स्टोर की तरह किया जा रहा है। कुछ शाखाओं ने तो पेटी को उतारकर कबाड़ में फेंक दिया है।
तीन माह से शिकायत नहीं
लालपुर स्थित इलाहबाद बैंक की शाखा में शिकायत पेटी लगी हुई थी, लेकिन शिकायत पुस्तिका गायब थी। आधा घंटा खोजने पर पुस्तिका मिली, तो पता चला कि 27 फरवरी के बाद उसमें कोई शिकायत ही दर्ज नहीं हुई। आखिरी शिकायत के बारे में पूछा तो एजीएम आरएस सेंगर बोले कि शिकायत पर कार्यवाही चल रही है। यानी तीन माह में भी शिकायत दूर नहीं की जा सकी।
स्टोर में पड़ा था डब्बा
रातू रोड स्थित बैंक ऑफ इंडिया की शाखा में शिकायत पेटी के बारे में पूछा, तो उसकी खोजबीन शुरू हुई। पता चला वह डब्बा तो स्टोर रूम में पड़ा था। तुरंत उसे निकलवाया गया। साफ-सफाई की गई और टांगकर पेन से शिकायत पेटी लिख दिया गया। इसके बाद एक बैंककर्मी बोला, अब खींचिए फोटो।
दो साल से नहीं खुला ताला
वीमेंस कॉलेज साइंस ब्लॉक स्थित ओरिएंटल बैंक ऑफ कॉमर्स में तो शिकायत पुस्तिका किसी ने देखी ही नहीं। पेटी के बारे में पूछने पर एक तालाबंद बॉक्स दिखाया गया। मैनेजर आरबी गिरि बोले कि हमारे यहां दो साल से कोई शिकायत नहीं आई यानी डिब्बे का ताला ही कभी नहीं खुला।
मैनेजर जानते ही नहीं
पंजाब नेशनल बैंक, किशोरगंज के डिप्टी मैनेजर सुरेश तिर्की को शिकायत पेटी व रजिस्टर का अता-पता ही नहीं है। वे बोले कि यहां चीफ मैनेजर और ब्रांच मैनेजर का पद खाली है। मुझे हाल ही में चार्ज मिला है।
एजीएम के पास है रजिस्टर
एसबीआई की कचहरी ब्रांच में शिकायत पेटी के बारे में पूछा, तो बताया गया कि हमारे यहां अलग से एक बॉक्स है। लेकिन, मिला ढूंढने पर भी नहीं। चीफ मैनेजर एके वर्मा ने बताया कि शिकायत रजिस्टर एजीएम के पास है। अब एजीएम तक आम ग्राहक कैसे शिकायत लिखने पहुंचेगा, यह समझा जा सकता है।
ग्राहकों ने कहा : शिकायत सुनने वाला कोई नहीं, गायब रहते हैं स्टाफ, बड़ा लंबा है लंच आवर
एक ही काउंटर में कैश लेन-देन होता है। पांच दिन घूमने के बाद आज चालान जमा हुआ। बैंककर्मियों का व्यवहार बेहद रूखा रहता है। शिकायत तो बहुत हैं, लेकिन कोई सुनने वाला ही नहीं। शोभा, ग्राहक, ओबीसी वुमेंस कॉलेज शाखा
शिकायत करनी थी, लेकिन मैनेजर ने नहीं सुनी। एजीएम से शिकायत पुस्तिका मांगी, तो उन्होंने कहा कि मेल करों या एसएमएस, पुस्तिका नहीं मिलेगी। शाहिद आलम, ग्राहक एसबीआई
बैंक में स्टाफ समय पर ही नहीं आता। 10-20 लोगों का काम करने के बाद कैशियर आधे-आधे घंटे के लिए गायब हो जाता है। खाताधारक इंतजार करते रहते हैं। प्रेमा मुंडा, ग्राहक, ओबीसी
यहां लंच आवर बड़ा लंबा है। एक घंटे से ज्यादा हो चुका है खड़े-खड़े। काम भी इतना धीरे होता है, लगता है कि स्टाफ को जानकारी की कमी है। बबलू, ग्राहक, एसबीआई कचहरी शाखा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn